21/07/2014 | Administración LocalMunicipal
Porto do Son
Aprobación definitiva do Regulamento do Centro de Día

Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de réxime interno do Centro de Día de Porto do Son, aprobado definitivamente polo Pleno da Corporación na sesión do 10 de xullo de 2014, e que é do seguinte teor literal: O presente regulamento de réxime interno ten como finalidade regular o funcionamento interno do Centro de Día do Concello de Porto do Son de titularidade municipal. A Orde do 13 de abril de 2007, pola que se modifica a do 18 de abril de 1996, pola que se desenvolve o Decreto 243/1995 do 28 de xullo, no relativo á regulación das condicións e requisitos específicos que deben cumprir os centros de atención a persoas maiores, define aos centros de día como centros de atención diúrna de persoas maiores con perda da súa autonomía física ou psíquica que residindo nos seus propios fogares precisen dunha serie de coidados e atencións de carácter persoal, terapéutico ou social. Asemade, a Lei 13/2008, do 3 de decembro, de servizos sociais de Galicia, no seu artigo 20, apartado 1. c), no Catálogo de Servizos Sociais, inclúe os centros de atención diúrna, que ofrece coidados persoais e actividades de promoción e prevención que non requiren o ingreso nun centro residencial, como servizos e actuacións de natureza material ou tecnolóxica. Este servizo público consiste na xestión do centro diúrno de apoio á dependencia municipal, entendendo por tal a instalación destinada a servir de vivenda temporal ás persoas maiores e nas que se lle presta unha atención integral. En todo caso, o centro de día estará suxeito á normativa que en cada momento puidera resultarlles de aplicación. O Centro de Día de Porto do Son sitúase no lugar da de Campo (Nebra), Concello de Porto do Son. O centro de dia ten capacidade para 40 prazas a Xornada Completa. A titularidade do Centro é do Concello de Porto do Son con CIF P-1507200B e dirección na Rúa Atalaia s/n 15970 - Porto do Son. O Centro de Día permanecerá aberto tódolos días laborables de 9:00 a 19:00 horas, como horario de referencia, establecéndose as seguintes quendas orientativas para a posible asistencia de persoas usuarias: · Entre 9:00 - 19:00.- Xornada Completa · Entre 9:00 - 14:00.- Media xornada de maña con xantar · Entre 9:00 - 13:00.- Media xornada de maña sen xantar · Entre 13:00 - 19:00.- Media xornada de tarde con xantar · Entre 14:00 - 19:00.- Media xornada de tarde sen xantar As modalidades de estancia no Centro poden ser: · Estancia a xornada completa: 50 horas semanais · Estancia a media xornada: 25 horas semanais · Estancia inferior a media xornada por horas A xornada completa e a media xornada será de luns a venres. O servizo por horas, está contemplado para persoas que acudan ao centro nun número menor de horas á media xornada pudendo tamén facelo nos días da semana que a persoa usuaria e/ou o seu representante decida. Serán días festivos do centro de día os establecidos no calendario laboral polo Estado, a Comunidade Autónoma e os festivos propios do Concello de Porto do Son aprobados anualmente pola corporación local. Os obxectivos dos centros de día son os seguintes: 1. Establecer actuacións que maximicen as aptitudes vitais das persoas usuarias.2. Prover ás persoas usuarias de coidados e intervencións, preceptivas para previr déficits e mellorar o seu benestar.3. Proporcionar apoio aos familiares e ao entorno coidador das persoas usuarias, proporcionándolles calidade de vida e favorecendo a permanencia da persoa maior no seu entorno habitual.4. Facilitar un marco para a autoestima do usuario e do entorno familiar e social de coidados.5. Ofrecer unha atmosfera e un entorno educacional no que familiares e profesionais poidan desenvolverse de xeito idóneo. Poderán ser beneficiarios do servizo as persoas que reúnan os seguinte requisitos: - Ser maior de 65 anos no momento de solicitar o ingreso no centro. - Os menores de 65 anos poderán ser usuarios do servizo nalgún dos seguintes supostos: - Cando lles fose diagnosticada algún tipo de demencia ou discapacidade física, psíquica ou social. - Cando sexan persoas con discapacidade que convivisen cos seus pais ou coidadores e estes ingresasen no centro e sempre que se considere o recurso máis axeitado. En calquera caso, os posibles usuarios non poderán padecer enfermidades infecto- contaxiosas activas, enfermidades crónicas en estado terminal, doenzas que requiran atención hospitalaria permanente ou trastornos graves da conduta que poidan alterar a normal convivencia do centro. O período de adaptación e observación ten por finalidade comprobar se os usuarios reúnen as condicións físicas e psíquicas indispensables para permanecer no centro de dia, a súa adaptación ao mesmo e ás características e funcionamento, así como a existencia dos hábitos de convivencia mínimos e necesarios para garantir unha correcta atención e o propio benestar do resto de persoas usuarias. Os profesionais técnicos do centro realizarán a valoración dos diferentes aspectos aos que se refire o parágrafo primeiro do artigo 6 do presente regulamento. Das súas reunións e dos acordos adoptados referidos á valoración das persoas usuarias no período de adaptación, levantarase a correspondente acta. O período de adaptación terá unha duración de trinta días naturais contados desde o ingreso, podendo ampliarse tal prazo de forma motivada, a criterio xustificado dos profesionais técnicos. Durante este período adoptaranse as medidas necesarias para facilitar o proceso de adaptación. O cómputo de este período interromperase cando exista unha ausencia xustificada do centro. A superación deste período de adaptación confire usuario do centro. No caso de non ter superado o período de adaptación, porase en coñecemento dos servizos sociais correspondentes para facilitarlle información e a posibilidade de obter o apoio doutros recursos sociais, realizando ao efecto as xestións pertinentes. Durante o período de adaptación os usuarios deberán aboar as tarifas correspondentes. A admisión no Servizo realizarase, por Solicitude da persoa interesada e/ou a través do seu representante legal no modelo que se determine e ao que se lle achegará a seguinte documentación e/ou información: · Informe médico actualizado, segundo modelo establecido, do seu estado físico e psíquico, coa posoloxía do tratamento farmacolóxico a subministrar e, de ser o caso, as dietas especiais a seguir, as axudas técnicas prescritas e as necesidades asistenciais e limitacións relevantes. · Fotocopia cartilla sanitaria. · Fotocopia DNI. · Fotocopia do Certificado de Discapacidade si o tivese. (Opcional) · Fotocopia da Resolución da Valoración do Grao e Nivel de Dependencia si a tivese. · Fotocopia da Resolución do Plan Individual de Atención si a tivese. · Informes sociais e do entorno familiar. (Opcional) · Datos da unidade familiar e dos contactos familiares. · No caso de persoas que están incapacitadas legalmente, fotocopia da sentenza firme de incapacitación e do nomeamento do seu titor/a legal. · No seu caso, declaración xurada do gardador de feito. · Información dos datos bancarios e autorización asinada para o cobro dos servizos. · Autorización para o tratamento dos datos de carácter persoal tanto do propio usuario como os do seu entorno familiar que serán tratados en un ficheiro de responsabilidade de COGAMI, tal e como consta no contrato de servizos. · Autorización para os traslados aos centros hospitalarios no caso de urxencias médicas, tal e como consta no contrato de servizos. · En canto a pertenzas persoais, as persoas usuarias ou os familiares responsables achegarán ao Centro para a súa permanencia no mesmo: unha muda de roupa, un neceser con utensilios de aseo (cepillo de dentes, peite, crema hidratante, etc.), toalliñas hixiénicas, cueiros, en caso de ser precisos, e calquera outro material ou utensilio que precise para tal fin e sexa solicitado polo centro. · A persoa usuaria ou a súa familia achegará ao Centro a medicación que en ese momento deba estar tomando, sendo prescrita polo facultativo correspondente, para a preparación das doses que van a ser tomadas ao longa da semana. Calquera variación das mesmas ten que ser comunicado ao Centro de Día, e a nova dosificación asinada polo médico correspondente. A periodicidade das achegas será a indicada polo centro. · Fotografía recente da persoa usuaria (opcional). · Firma do contrato do servizo. · Calquera outra documentación que se considere necesaria. A resolución de admisión determinará, a cantidade que lle corresponda aboar a persoa usuaria como contraprestación polo Servizo que recibe, consonte aos prezos fixados regulamentariamente. Trala notificación da Resolución de Admisión, a persoa solicitante ou o familiar responsable deberá asinar o contrato de asistencia no que se reflectirán as condicións de prestación do Servizo de conformidade con este Regulamento e as obrigas económicas que correspondan. A partir de aquí se seguiran as pautas do centro para elaboración do inventario de pertenzas, período de adaptación,. Se o/a solicitante reúne as condicións para ser usuario/a do Servizo pero non houbese nese momento prazas dispoñibles, incorporarase a unha listaxe de espera. Considéranse dereitos das persoas usuarias: · A acceder ao Centro e recibir asistencia en condicións de igualdade e sen discriminación por razón de nacemento, raza, sexo, orientación sexual, estado civil, idade, situación familiar, discapacidade, ideoloxía, crenza, opinión ou calquera outra circunstancia persoal, económica ou social. · A recibir un trato acorde coa dignidade da persoa e co respecto dos dereitos e das liberdades fundamentais, tanto por parte do persoal coma das persoas implicadas no centro. · Á confidencialidade, ao sixilo e ao respecto en relación cos seus datos persoais, sanitarios e sociais, sen prexuízo do posible acceso a aqueles no exercicio dunha acción inspectora, de conformidade coa lexislación vixente en materia de protección de datos de carácter persoal. · A realizar saídas ao exterior se as súas capacidades e/ou autonomía llo permite. · A manter relacións persoais, incluído o dereito a recibir visitas. · A unha intervención individualizada acorde coas súas necesidades específicas, así como a que se lles asista nos trámites necesarios de cara ao seu acceso á atención social, sanitaria, educativa, cultural e, en xeral, a todas as necesidades persoais que sexan precisas para conseguir o seu desenvolvemento integral. · A formular reclamacións e/ou presentar suxestións á dirección do Centro con propostas de mellora de servizos e actividades. · A recibir información de xeito áxil, suficiente e veraz, e en termos comprensibles, sobre os recursos e as prestacións e sobre a organización do Centro, as súas condicións e as súas normativas e toda a información que sexa relevante para a súa estancia no mesmo, e tamén a ser informado de calquera cambio que poida orixinarse na dinámica de funcionamento do Centro e que lle afecten. · A coñecer aos profesionais do Centro e a coñecer a quen pode dirixir as súas preguntas ou solicitar as informacións sobre as cuestións relacionadas co Centro e a súa organización. A ter asignada unha persoa profesional de referencia que actúe como interlocutora principal e que asegure a coherencia e a globalizade no proceso de intervención social. · A acceder ao seu expediente persoal e a obter copia del. · A elixir libremente, dentro da capacidade de oferta do sistema e logo da valoración técnica, o tipo de medidas ou de recursos adecuados para o seu caso. · A rexeitar a oferta de participación en servizos ou programas que lles oferte o sistema, ou, se é o caso, a que o seu consentimento, libre e expreso, sexa requirido para o ingreso nun centro ou a participación nun programa, sen prexuízo do cumprimento debido das resolucións xudiciais cando estea limitada a súa capacidade de obrar. · A dar instrucións previas respecto da asistencia ou dos coidados que se lles poidan administrar, co obxecto de facer fronte a situacións futuras en cuxas circunstancias non sexan capaces de expresalas persoalmente. · A deixar de utilizar os servizos ou abandonar o Centro por propia vontade, salvo existencia de declaración de incapacidade legal. · Ao respecto dos dereitos lingüísticos das persoas usuarias, garantindo, en todo caso, o desenvolvemento por parte do sistema galego de servizos sociais da súa actividade desde a práctica dunha oferta positiva do idioma galego. · Demais dereitos que, en materia de servizos sociais, estean recoñecidos na lei 13/2008, do 3 de decembro, de servizos sociais de Galicia e no resto do ordenamento xurídico. Considéranse obrigas das persoas usuarias: · Aportar toda documentación e/ou enseres solicitados polo centro. · Cumprir as normas, os requisitos e os procedementos establecidas no presente regulamento. · Observar unha conduta inspirada no mutuo respecto, tolerancia, colaboración e hixiene encamiñada a facilitar unha mellor convivencia, tanto no Centro como en calquera outro lugar onde se realicen as actividades organizadas. · Colaborar na realización de determinadas tarefas que, sen supor un risco para a súa saúde nin para a finalización do tratamento, sirvan para mellorar a súa autonomía persoal e participación na vida do Centro, acorde co disposto no presente réxime interior. · Cumprir os acordos e instrucións e mandados da Dirección do Centro. · Utilizar as instalacións axeitadamente, conforme as normas do seu uso. · Colaborar ao máximo no cumprimento das normas internas do Centro, e respectar as condicións do ingreso, estancia e saída do Centro, recollidas neste regulamento. · Comunicar as saídas e ausencias con suficiente antelación. · Aboar as tarifas establecidas pola prestación dos servizos. · As persoas que, de ser o caso, poidan padecer algunha sintomatoloxía aditiva deberán, de cara a manter unha conduta axeitada e garantir os dereitos do resto das persoas usuarias, recibir un tratamento específico de deshabituación por profesionais e/ou entidades especializadas. · Non consumir no centro alimentos ou outras sustancias sen o coñecemento do persoal do centro. · Asumir a responsabilidade, se é o caso, do diñeiro ou obxectos de valor da súa pertenza. · Comunicarlle ao persoal de referencia calquera cambio significativo de circunstancias que puidese implicar a interrupción ou modificación substancial da intervención proposta. · Colaborar co persoal encargado de prestarlles a atención necesaria, acudindo ás entrevistas con eles e seguindo os programas e as orientacións que lles prescriban. · Manter unha actitude positiva de colaboración coas persoas profesionais dos servizos sociais, participando activamente no proceso que xere a intervención social na que sexan destinatarias. · Participar de xeito activo no seu proceso de mellora, autonomía persoal e inserción social. · Demais obrigas que, en materia de servizos sociais, estean recoñecidos na lei 13/2008, do 3 de decembro, de servizos sociais de Galicia e no resto do ordenamento xurídico. O plan actividades que se desenvolven no centros de día, vai encamiñado á intervención terapéutica nos ámbitos físico- funcionais e psico- sociais e relacionais das persoas usuarias e as súas familias. Cóntase cunha programación ordinaria de actividades terapéuticas e con actuacións de carácter extraordinario. Así, tanto unhas coma outras, baséanse nas seguintes áreas de intervención: A) Área de intervención psicosocial. B) Área de intervención da hixiene e o coidado persoal e da autonomía. C) Área de intervención sobre a socialización e participación. O horario das actividades do mes en curso estará colgado no taboleiro de anuncios do centro. Os servizos básicos do Centro de Día son os seguintes: · Aloxamento. Comprende o uso das áreas de estancia e actividades e a manutención. Os menús estarán supervisados por un médico, coa finalidade de garantir unha dieta equilibrada. As comidas serviranse no comedor e deberá prestarse aos usuarios que non poidan alimentarse por si mesmos a axuda persoal necesaria, empregando os medios técnicos precisos. Con carácter excepcional, tamén se poderá incluír o almorzo. Horario aproximado: 13h. · Coidado persoal. Comprende a asistencia necesaria para a realización das actividades elementais da vida diaria, así como aquelas actividades encamiñadas á protección e salvagarda da integridade persoal das persoa usuarias que o precisen. Deberá prestarse a axuda necesaria aos usuarios con autonomía limitada para o aseo diario, vestido, alimentación e mobilidade. Farase seguimento do estado de saúde e coidados persoais que precisen as persoas usuarias. O material de incontinencia así como o que faga falta para garantir a hixiene persoal será aportado pola persoa beneficiaria. O Centro de Día efectuará o traslado ou acompañamento aos usuarios en casos de urxencias a Centros Sanitarios e solicitará a colaboración de familiares e achegados, no seu caso. · Atención Xeriátrica e Rehabilitadora. Refírese ás actuacións propias da medicina preventiva e asistencial, programas de rehabilitación menor e terapia ocupacional. Realizarase un seguimento personalizado que recolla os diagnósticos, informes técnicos, tratamentos prescritos e incidencias relevantes para a saúde e benestar das persoas usuarias. · Atención Psicosocial. Consistente na valoración psicosocial, tratamento psicolóxico individual ou de grupo, promoción da participación, animación sociocultural e relacións coa familia das persoas usuarias. Realizarase unha avaliación interdisciplinar ao ingreso das persoas usuarias, elaborándose un Programa de Atención Individual cuxa finalidade será a prevención do deterioro persoal, así como o desenvolvemento e mantemento da saúde, a autonomía, capacidades e a integración no Centro e no entorno. Existirá un Programa anual de actividades de animación sociocultural para as persoas usuarias e facilitaráselle información e a participación nas actividades socio-culturais. Porase a disposición material de lectura, xogos e outros útiles necesarios para a ocupación do tempo libre, sempre adaptados ás características persoas das persoas usuarias. As familias participarán na vida activa do Centro e recibirán información e asesoramento en relación cos seus familiares. · Control e Protección. As persoas usuarias disporán de liberdade de movementos, sen prexuízo de establecer os mecanismos de protección necesarios cando polas condicións psicofísicas das persoas usuarias se poidan prever situacións de risco para a súa integridade persoal. · Transporte. Deberanse trasladar aos usuarios que contraten esta prestación desde os seus domicilios ou punto de recollida previamente fixado ao centro de día e viceversa. O centro de día poderá contar con servizos complementarios, gratuítos ou cunha tarifa específica, logo de ser aprobada polo concello, de cuxa existencia e custo se informará aos usuarios e que se aboará por cada un deles na factura mensual correspondente. Os servizos complementarios do Centro de Día son os seguintes: · Servizo de perruquería. O servizo será gratuíto e ofrecerá, ademais dun servizo de corte e peiteado mensual, unha serie de servizos adicionais que promoven o Fomento da Autoestima a través da Imaxe Persoal, consistente en aumentar o coidado estético das persoas usuarias coa utilización de técnicas sinxelas (hidratación da pel, aseo, lavado de dentes,.). O horario de prestación do servizo de corte e peiteado establecerase en función da demanda das persoas usuarias e previa planificación. · Servizo de podoloxía. O servizo será gratuíto e ofrecerá, con carácter bimensual ou a demanda no propio Centro. O horario de prestación do servizo establecerase en función da demanda das persoas usuarias e previa planificación. · Organización de actividades de carácter sociocultural ou lúdicas. O servizo será gratuíto e ofrecerá un programa de Actividades Extraordinarias de carácter Sociocultural onde se realizará unha actividade deste tipo ao mes (Encontros Interxeracionais, Visitas Culturais, Excursións, Festas de tempadas, Encontros Relacionais, Charlas e Talleres de carácter sociocultural,.). · Servizo de ducha xeriátrica. O servizo será gratuíto para os usuarios en réxime de xornada completa e para os restantes usuarios establecerase unha tarifa específica. O número de duchas para os usuarios en réxime de xornada completa determinarase en función das necesidades específicas de cada usuario debidamente valoradas. O Centro de Día pretende ser a casa de todas e cada unha das persoas que en ela permanezan e crear un ambiente propicio que facilite o benestar físico, psíquico e relacional entre as persoas usuarias e traballadores. Para iso é necesario unha correcta organización e unha serie de normas de convivencia, que a continuación se detallan: • En beneficio de todos, as persoas usuarias deberán ser coidadosas coas instalacións do Centro de Día. • Unha norma básica de convivencia consiste en lembrar sempre que a liberdade de cada un remata onde comezan os dereitos dos demais. • As diferenzas entre usuarios ou co persoal do Centro non deben resolverse con liortas, berros ou pelexas. Estes poderán acudir ao profesional máis próximo para intentar resolver os problemas que poidan aparecer entre eles. • Deberán respectarse os horarios establecidos para cada actividade. • Na medida do posible deberase facilitar a labor do persoal do centro. • Aos traballadores non lles está permitido aceptar ningún tipo de regalo ou propina, polo que lle rogamos aos usuarios que non os poña en situación de ter que rexeitalos. • No seu caso, a prensa diaria permanecerá na biblioteca para o seu uso por todos os usuarios que o desexen, polo que, quen a lea, deberá compartila se fose solicitada. • Respecte a prohibición total de fumar que rexe en todo o centro. • Os usuarios serán respectuosos co descanso dos demais. • Prohíbese ter alimentos perecedoiros ou bebidas alcohólicas durante a estancia no Centro. • Por razóns de seguranza, non está permitido utilizar aparellos eléctricos non autorizados pola Dirección do Centro. • En caso de incendio os usuarios avisarán de inmediato ao persoal. Se chegase a ocorrer un sinistro, o persoal dará as instrucións de actuación necesarias aos usuarios. • De ser o caso, a capacidade dos ascensores é limitada. O seu uso con unha carga superior á indicada na cabina supón un serio risco e pode provocar avarías. · Co obxecto de evitar accidentes os usuarios procurarán deixar as torneiras pechadas e as luces apagadas ao saír do baño. · Tanto por hixiene e salubridade, como por respecto aos demais, é imprescindible gardar as máis elementais normas de aseo persoal. A saúde de todos merece un comportamento claro e estrito ao respecto. · Baixo a responsabilidade da traballadora social, existe un moble de obxectos perdidos onde se ordenan aquelas pertenzas das que non se coñece propietario. · O Centro non se fai responsable dos obxectos de valor, pertenzas ou diñeiro propiedade dos usuarios. Recomendamos aos mesmos tomen as medidas oportunas para ter no centro o estritamente necesario. · Non están permitidos no centro as actividades con ánimo de lucro non autorizadas. · Pola seguridade dos usuarios non se permitirá a entrada de persoas que non acrediten ningún tipo de relación co Centro ou coas persoas usuarias. · O Centro funciona en réxime aberto, polo que os usuarios gozan de enteira liberdade de entrada e saída dos mesmos, coas únicas limitacións derivadas do horario de apertura e peche establecido, ou a limitación imposta polo estado físico ou supostos de incapacitación xudicial. As persoas usuarias poderán saír do Centro cando queiran avisando previamente ao persoal do Centro, a menos que houbese indicación bio psico-social ou legal que desaconsellara a súa salda, caso este último no que asumirá de forma expresa a responsabilidade por tal ausencia. Estas normas de convivencia interpretaranse e adaptaranse, en cada caso, en función das capacidades das persoas usuarias segundo a súa situación de dependencia. O centro de día manterá sempre un cadro de persoal axeitado e especializado para a realización das actividades e programas que no mesmo se desenvolven e, en todo caso e como mínimo, en correspondencia en número e ratio establecido na normativa vixente de aplicación. O centro funcionará baixo a coordinación dun director/a ou persoa responsable. As funcións do persoal regúlanse no Convenio de aplicación e no réxime disciplinario da entidade, non obstante poderase delegar en outras categorías se non existe a figura profesional. As tarifas pola prestación do servizo do centro de día están establecidas no prego de condicións do servizo e serán públicas. O concello poderá revisar anualmente as tarifas pola prestación dos servizos do centro. O pagamento das tarifas realizarase de xeito anticipado e con carácter mensual, que serán cargadas en conta, mediante domiciliación bancaria, nos primeiros 10 días naturais de cada mes. As regularizacións por alteracións nas estancias ou servizos faranse efectivas na factura do mes seguinte. No suposto de que o ingreso teña lugar iniciado o mes cobrarase a parte proporcional. A efectos de facturación, computaranse as xornadas como establece no artigo 4 deste regulamento. As ausencias poderán ser forzosas (internamento en centro sanitario, convalecencia, ou outras que serán debidamente valoradas) ou voluntarias. En caso de ausencias forzosas, a persoa usuaria achegará o 50 % do custo do prezo básico da praza. Dará lugar a unha reserva de praza por un período de noventa días. Este período poderá ser ampliado excepcionalmente por trinta días máis, previa petición da persoas usuaria ou representante, sempre e cando se manteñan os motivos da ausencia forzosa e a baixa da praza ocasione graves perxuizos á persoa usuaria. En caso de ausencias voluntarias, a persoa usuaria aboará o 75 % do prezo básico da praza. Dará lugar a unha reserva de praza por un período máximo de sesenta días. A comunicación das sinaladas ausencias deberá efectuarse no prazo de sete días naturais, a excepción das urxencias médicas que poderán ser notificadas no mesmo día. No caso de ausencias sen xustificar, a persoa usuaria aboará o 100 % do prezo básico da praza que lle corresponda. Neste caso, o período de reserva da praza será de trinta días. Transcorridos os períodos máximos de reserva de praza, procederase a dar de baixa no servizo á persoa usuaria. Nos servizos de manutención e de transporte, os usuarios con ausencias sen xustificar aboarán a súa contía íntegra. Tratándose de ausencias xustificadas e avisadas cunha antelación mínima de 7 días naturais, non terán custe estes servizos. Priorizarase o servizo de transporte a persoas en xornada completa. O servizo de transporte non se garantirá a persoas noutra modalidade de xornada. Tódolos servizos complementarios prestados polo centro serán facturados ao mes seguinte á súa prestación baixo o concepto do servizo complementario que corresponda, diferenciado da cota de servizos básicos e, no seu caso, do transporte. Os usuarios deberán anunciar a baixa voluntaria cun preaviso de cinco días laborais de antelación e por escrito. En caso contrario, ao facer a liquidación o centro poderá cobrar ata un máximo de cinco días como compensación. As persoas usuarias do Centro perderán a súa condición como tal por mor de: · Decisión propia, do titor legal ou gardador de feito, comunicada polo menos con cinco días de antelación por escrito. · Falecemento. · Por padecer unha doenza infecto-contaxiosa ou dependencia importante, física ou psíquica, que impida a súa atención e coidados no Centro. · Presentar cadros de alteracións condutuais que interfiran no normal funcionamento do Centro. · Por impago dos servizos básicos e/ou complementarios do Centro un máximo de dous meses, sexan estes consecutivos, ou non. · Baixa forzosa determinada pola dirección do Centro ou persoa responsable, polo reiterado incumprimento das normas contidas no presente regulamento, previa instrución do correspondente expediente, no que se lle dará audiencia ao interesado. · As variacións substanciais do estado inicial de saúde no momento do ingreso da persoa usuaria, motivarán novas valoracións dos profesionais en relación a idoneidade do recurso. En base a elo, a dirección do centro motivándose na proposta ponderada dos profesionais, poderá propoñer a baixa temporal ou permanente dos usuarios. · Alteración das normas de convivencia e as faltas reiteradas de respecto ás persoas. · O transcurso dos períodos máximos de reserva de praza regulados no art.18 deste regulamento. Non sendo nos supostos de decisión voluntaria ou pasamento, nos que a baixa no servizo será automática, a declaración de baixa dos usuarios requirirá da tramitación dun procedemento que se axustará ás seguintes regras. a) Iniciarase de oficio ou por solicitude de parte interesada. b) Dende o centro comunicarase por escrito á persoa interesada ou representante o inicio de procedemento de baixa do servizo e as causas que orixinan o dito procedemento. c) A persoa usuaria ou representante legal terán un prazo de 15 días naturais para facer as alegacións que estimen oportunas. d) Dende o centro resolverase o procedemento de baixa iniciado no prazo máximo de 30 días naturais, notificando á persoa usuaria ou representante legal a resolución adoptada. Unha vez que se produza a baixa da persoa usuaria, no caso de que esta ou o seu representante legal o requiran, entregarse a documentación persoal do seu expediente que fose solicitada para conformalo. O procedemento de baixa e o prazo de preaviso no caso de baixa voluntaria das persoas usuarias exponse no artigo 18 e no caso que así o requiran entregarase documentación persoal do seu expediente que fose solicitada para conformalo. No caso de baixa por éxitus, a data da baixa e período de liquidación será ese mesmo día. O horario de visitas establécese de 11 a 13h e de 15:30 a 18h. Os usuarios poderán recibir visitas no Centro baixo as seguintes normas: · Poderán acceder ao Centro os familiares do entorno coidador da persoa usuaria. Excepcionalmente, e previa autorización e aviso da persoa de referencia e contacto da persoa usuaria no centro, poderán acceder outros familiares/persoas. · É necesario anuncio previo destes accesos. · Evitaranse as visitas en horario de terapias e de comedor, co fin de non dificultar as actividades diarias e programadas, tanto da propia persoa usuaria, como do grupo. · En todo momento, os familiares actuarán conforme as indicacións dos profesionais do Centro. · Os familiares respectarán as instalacións do Centro, facéndose responsables dos posibles deterioros que poidan causar. O horario de atención ás familias de maneira individualizada será os martes 09:00 a 14:00 horas previa cita. Excepcionalmente, este horario poderá modificarse en función da demanda da familia. O réxime de saídas e comunicacións co exterior será libre sempre e cando as condicións da persoa usuaria así o permitan, é dicir, que non supoña risco para a súa integridade, non sexan durante o tempo de realización de ningunha actividade do Centro e sexan aprobadas polo persoal do Centro e rexistradas debidamente. A prestación do Servizo do Centro de Día formalizarase a través dun contrato asinado entre o representante para tal efecto do centro e a persoa usuaria, o seu representante legal ou gardador de feito. Dito documento non poderá establecer cláusulas abusivas, contrarias ou substancialmente diferentes ao recollido no presente Regulamento, e deberá identificar: as partes contratantes, os servizos que se van a prestar, o prezo dos servizos e a forma de pago. O contrato expedirase por duplicado e irá asinado por ámbalas dúas partes, entregando unha das copias á persoa usuaria xunto cunha copia do presente regulamento e réxime interno visado polo organismo da Xunta de Galicia competente. Unha das copias deste contrato asinado por ambas partes, así como a constancia da entrega deste RRI, deixarase constancia no expediente individual da persoa usuaria no propio centro de día. O centro dispón, tal e como abriga o decreto 143/2007 do 12 de Xullo, dunha póliza de responsabilidade civil que garante a cobertura das indemnizacións ás persoas usuarias e sinistros do edificio. O centro dispón dun libro de rexistro de usuarios e de expedientes individualizados debidamente custodiados. O Centro de Día elaborará e conservará un expediente individual de cada usuario no que constarán os datos médicos, sociais e económicos, e os informes sobre as incidencias que sexan relevantes para a prestación do Servizo Os usuarios e as súas familias terán á súa disposición unha caixa de suxestións que será debidamente dilixenciado pola dirección do centro. O Centro de Día contará cun libro de reclamacións a dispor dos usuarios e das familias, no que se poderán facer constar as reclamacións que presenten en relación coa prestación do Servizo. O Centro poderá contar cun circuíto pechado de cámaras de vixianza nas zonas comúns, quedando gravada a actividade do Centro. De ser o caso, os usuarios e/ou as súas familias serán debidamente informados pola dirección do Centro e deberán consentir que os datos sexan gravados, tratados no ficheiro de responsabilidade do Centro segundo a Lei Orgánica 15/1999 de Protección de Datos de carácter Persoal, e eliminados pasados un mes da súa gravación.” Todos os datos persoais dos usuarios que sexan facilitados ao Centro, así como os que se xeren na intervención coas persoas usuarias, serán tratados nun ficheiro de responsabilidade de COGAMI segundo a Lei Orgánica de Protección de Datos de carácter persoal en vigor.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso- administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da Xurisdición Contencioso- Administrativa. Porto do Son, 11 de xullo de 2014. O Alcalde- Presidente, Asdo. José Luis Oujo Pouso.